Papersnake/gushiwen huggingface dataset:
溪上
陆游（宋代）

溪上秋来风露清，萧然浴罢葛衣轻。
看云舒卷了穷达，见月亏盈知死生。
老去关心惟药裹，闲中消日付棋枰。
故人书札频相问；何日芒鞋上赤城？
琅邪三十二咏 其六 醉翁亭
韦骧（宋代）

醉翁虽已没，遗构在山阿。不比陶潜石，清时乐自多。
鹧鸪天（禁酒）
周孚先（宋代）

曾唱阳关送客时，临岐借酒话分离。如今酒被多情苦，却唱阳关去别伊。

欢会远，渺难期。黄垆门掩昼阴迟。青楼更有痴儿女，谩忆胡姬捧劝词。
自遣四首
张耒（宋代）

浮世荣枯理易观，不劳重取朽龟钻。
直应桃李繁华日，便把荆榛寂寞看。
端午内中帖子词·夫人阁
王珪（宋代）

金缕黄龙扇，兰芽翠釜汤。
君王回浴殿，步辇正生香。
怀马教授二首 其二
罗蒙正（元代）

水生白石渡头湾，念子携书共往还。今日相思不相见，越南残照海门山。
葺山中田庐
戴本孝（清代）

素襟不可易，性本爱丘山。怀役不遑寐，躬耕非所叹。

敝庐何必广，虚室有馀闲。岁月相从过，吾生梦寐间。
浪淘沙
了元（宋代）

昨夜遇神仙。也是姻缘。分明醉里亦如然。睡觉来时浑是梦，却在身边。

此事怎生言。岂敢相怜。不曾抚动一条弦。传与东坡苏学士，触处封全。
赠潜山伊居哲
郭祥正（宋代）

伊君头戴星文冠，遨游五岳何时还。结茅却在潜山里，闭息自时丹田丹。

闻说年龄七十九，发如鸦青亦稀有。生平读尽道藏书，寓兴成诗仅千首。

清风生我太古弦，弹罢时倾一壶酒。门前手植数本松，看尔凌云比予寿。

高奔日月瞻玉京，阴气鍊尽阳气成。行闻北帝呼六丁，紫书下诏鸾凤迎。

潜山空留千载名，白云不断溪长清。
喜新晴和前韵
林希逸（宋代）

清晓秋声枕上闻，倚栏顿觉失眵昏。潮分新水添池水，山放晴眵换雨眵。

翠洗方壶如著色，稻摇平野自成文。荷枯菊少梅全未，风叶萧萧对竹君。
夜吟
李山甫（唐代）

除却闲吟外，人间事事慵。更深成一句，月冷上孤峰。

穷理多瞑目，含毫静倚松。终篇浑不寐，危坐到晨钟。
咏萤火诗
萧绎（南北朝）

着人疑不热，集草讶无烟。
到来灯下暗，翻往雨中然。
霜天杂兴三首 其三
陆游（宋代）

少学愚公一味愚，莫年仍似病相如。闲吟寄友惟生纸，草具留僧只野蔬。

雨涩溪流殊未足，霜高木叶已无馀。潭州丞相怜衰疾，细字时收尺素书。
秋雨新霁过赵慎中留饮
韩元吉（宋代）

门外黄尘有底忙，主人高卧兴何长。
春风竹树箫笙转，雨足轩窗笑语凉。
耳热漫思官里事，眼明犹识醉时妆。
紫云莫厌频来客，未抵当年御史狂。
风入松
陈洵（清代）

洗妆池榭淡烟萝。愁梦雨声多。杨花惯共光风转，小萍生、乱飐圆荷。

鱼戏时抛玉尺，莺愁罢织金梭。

有人楼上敛修蛾。贪睡却妨歌。轻风与便窥帘燕，动湘弦、拂拂清和。

几点东阑残雪，春归此路经过。
酬程定塞提刑
范纯仁（宋代）

衰疲敢惮守边州，老去光阴似水流。塞马春深无苜蓿，田家雪足望麳麰。

清笳只解添乡思，白酒聊堪解客愁。独喜平刑贤使者，能将德庆绍箕裘。
重酬钱员外
白居易（唐代）

雪中重寄雪山偈，问答殷勤四句中。

本立空名缘破妄，若能无妄亦无空。
寓泉之安溪
毛珝（宋代）

已恨逢人语不通，更堪烟岭隔千重。山城纵是如花好，海雾终愁似墨浓。

远信断无鸿可寄，故乡惟有月相逢。閒于荔绿蕉红处，步屧时留到晚钟。
采荔子十绝
刘克庄（宋代）

策杖凌晨出，携筐薄暮归。
未知故山荔，何似首阳薇。
酬愿公雪中见寄
卢仝（唐代）

积雪三十日，车马路不通。贫病交亲绝，想忆唯愿公。

春鸠报春归，苦寒生暗风。檐乳堕悬玉，日脚浮轻红。

梅柳意却活，园圃冰始融。更候四体好，方可到寺中。
次韵寄题芙蕖馆三首 其三
朱熹（宋代）

不须艇子棹歌来，且看芙蓉面面开。卷里有诗都锦绣，席间无地可尘埃。

风清月白琴三弄，绿暗红深酒一杯。明日仲宣楼上去，越吟应是首频回。
清明思先垄
汪克宽（元代）

芳树晓烟鶗鴂鸣，澹云晕碧漏新晴。惊心时序百六日，回首家山十五程。

病思为魔成逆旅，梦魂飞泪洒先茔。遥知兄弟溶溪上，细扫松花酹曲生。
坐大石用邓顺之韵寄丹山家兄本诚友人
方献夫（明代）

大石谁移绝顶安，石边真可结茅庵。江山有意同行止，天地何心管笑谈。

九月龙归云满谷，四时花发锦成岩。个中得意堪谁会，闲向仙城一寄缄。
赠万讱归清江定侯帅阃
刘崧（元代）

万郎风骨自清奇，解赴从军五字诗。却笑当年杜陵老，谩称骥子好男儿。
灯下读玄真子渔歌因怀山阴故隐追拟
陆游（宋代）

石帆山下雨空蒙，三扇香新翠箬篷。
苹叶绿，蓼花红，回首功名一梦中。
姑苏台作
赵师秀（宋代）

何人可与话登临，徙倚危栏日又沈。
千古苍茫青史梦，一年迢递故乡心。
天无雨雪梅花早，地有波涛雁影深。
为是夫差旧台榭，愁来不敢越人吟。
颂古九十八首
释印肃（宋代）

大秤秤不起，小斗量不尽。
无量劫即今，无不是心印。
晚岁送馆人归省
裘万顷（宋代）

不厌冰霜路，冲寒办一归。
晨鸡戒鞍马，春酒寿庭闱。
灯火知辛苦，云霄会奋飞。
相期纡绿绶，非但戏斑衣。
题任少监百马图
守仁（明代）

燉煌水涸龙驹伏，未央厩前秋草绿。驴驼负石玉门关，旧苑空馀三十六。

忆昔高皇马百疋，騊駼车府无监牧。只留太仆掌天闲，不许田驽食民谷。

古来贵良不贵多，须信俭馀奢不足。任监手画百骅骝，五色如云散平陆。

八月风高水草甘，饮齧舒閒肆驰逐。骓駓骊黄莫复辩，水叶风花乱人目。

任公生遭太平世，结思驱毫逞神速。四海无虞百将閒，无乃图形华山麓。

吾闻善相东门京，坐阅群龙眼如烛。帛家口齿谢家鬃，皎皎那容在空谷。

争如下乘得休安，骨相虽凡好毛肉。杏花烟外柳阴中，靽络无加饱刍粟。

呜呼此画世已稀，徒有千金未轻鬻。老矣支郎俊气销，抚卷空歌天马曲。
偈六十九首
释道宁（宋代）

全提正令，匝地风生。
把定要津，孰分优劣。
三玄料简，未称衲僧。
五位君臣，殊乖道体。
平实无事，诳謼闾阎。
入理深谈，黏皮带骨。
纤毫不动，空劫已前。
数量难该，凭何话会。
几回抛向众人前，千眼大悲觑不见。
安福舻
弘历（清代）

黄流稳渡静阳侯，初驻江南綵画舟。为问民艰将吏治，历经越角与吴勾。

波声鹢首调银瑟，月影蓬窗漾玉钩。最喜夜深饶野趣，樯灯几点映前洲。
三月三日曲江侍宴
赵良器（唐代）

圣祖发神谋，灵符叶帝求。一人光锡命，万国荷时休。

雷解圜丘毕，云需曲水游。岸花迎步辇，仙仗拥行舟。

睿藻天中降，恩波海外流。小臣同品物，陪此乐皇猷。
杂诗十首 其二
张协（魏晋）

大火流坤维，白日驰西陆。浮阳映翠林，回飙扇绿竹。

飞雨洒朝兰，轻露栖业菊。龙蛰暄气凝，天高万物肃。

弱条不重结，芳蕤岂再馥。人生瀛海内，忽如鸟过目。

川上之欢逝，前修以自勖。
送友人下第归越
李频（唐代）

归意随流水，江湖共在东。山阴何处去，草际片帆通。

雨色春愁里，潮声晓梦中。虽为半年客，便是往来鸿。
又和前韵二首 其一
释德洪（宋代）

头白逢人宛似新，自嗟世态不容真。君才廓落宜无合，我语刚强屡被瞋。

千里来寻非爱雪，一时行乐谩游春。邻居冷淡应相笑，数夕温然语话频。
贫病
陆游（宋代）

行年七十尚携鉏，贫悴还如白紵初。
好事邻僧勤送米，过门溪友强留鱼。
客来旋过墙头酒，睡起闲抽架上书。
要信荣枯元不动，胸中浩浩著空虚。
赵南渚席上送秦凤山分体得柏梁
边贡（明代）

我家东海君东吴，一日相逢游上都。官居并结城南衢，会面不上晨与晡。

登山临水时一呼，白马青衫光照途。见者谓是游侠徒，岂知义气卑王卢。

中宵坐感头白乌，朝辞阙庭暮江湖。云泥忽如鸿与凫，夕阳下树秋巘孤。

回风策策鸣脩芦，于嗟离心不可图，何时归来江上舻。
偈颂三十六首 其二十三
释如珙（宋代）

鼓声咬破七条，只著偏衫去也。老鼠满地走，拖取猫儿来。
巴江柳
李商隐（唐代）

巴江可惜柳，柳色绿侵江。
好向金銮殿，移阴入绮窗。
尝酒
郑獬（宋代）

病发搔来不满簪，一樽聊复洒烦襟。
只应从此欢心减，不及年年酒味深。
薝卜花
曾肇（宋代）

林兰擅孤芳，性与凡木异。不受雪霰侵，自足中和气。

欲知清净身，即此林间是。
十六夜州宅观月
项安世（宋代）

青天碧海桂光流，已是人间万古愁。
野阔江深那向楚，霜深露冷更逢秋。
此时此地俱清绝，无酒无诗得索休。
太守尚嫌高兴少，卷云飞雨架层楼。
忆吴越风景 其一
唐之淳（明代）

最忆吴中与越中，四时风物总相同。夏田苗麦云头绿，秋水荷花酒面红。

调马冈前看夜月，呼猿洞口纳天风。于今忽作边城客，白草黄沙两鬓蓬。
和樱桃花开帐
韦骧（宋代）

樱桃花里置行厨，一榼琼浆数尾鲈。勇趁红芳集宾履，玉山倾倚照冰壶。
暂入海城还山
释函可（明代）

入城半日便思归，归到山中日亦晖。人世几时忙得了，幸然忙不到岩扉。
赠杨使君
白居易（唐代）

曾嗟放逐同巴峡，且喜归还会洛阳。时命到来须作用，

功名未立莫思量。银衔叱拨欺风雪，金屑琵琶费酒浆。

更待城东桃李发，共君沉醉两三场。
过匡庐阻雪不得登怅然增怀因赋短篇报九江牧射陂朱君
胡直（明代）

危磴忽惊呼，卷帷万峰矗。岧峣回斗杓，连亘横地轴。

积雪石门回，屯云外相逐。上有古仙人，双双骑白鹿。

我欲造其庐，饥餐琼蕊馥。尘鞅乏凌风，层冰阻回毂。

神超无来往，迹隔成踯躅。眷思故交亲，绾符在山麓。

形骸疲劻勷，心神栖元穆。长共仙人语，入室披瑶椟。

薄暮吾当来，相见叩元幄。愿言同斯人，永结霞外辐。

五岳俨岩峋，遍缀青琳屋。纵浪出方区，何啻践兹谷。
关子东约中秋游于竺再用前韵有诗和之
王之望（宋代）

湖光尽处两山开，夹道苍松郁壮哉。
水过冷泉双涧合，石飞天竺一峰来。
胜游喜有幽人约，佳句俄催爽气回。
桂子中秋正芬馥，流霞好泛月边杯。
望梅 次王碧山韵，本意
吴湖帆（清代）

小园春寂。乍东皇布暖，冻梅初坼。道汉宫、佳话新妆，被烂熳花风，堕飞芳额。

奖绿催红，觑偷绽、阿娇颜色。但携尊不语，踏雪自寻，莫教轻掷。

昭君早经去国。对胡沙恨远，何计重忆。想月明、先照谁家，报聊赠江南，一枝消息。

淡影朦胧，却怕听、玉龙哀笛。怨归迟、素心一点，梦回画驿。
浪淘沙
赵鼎（宋代）

玉宇洗秋晴。凉月亭亭。梦回孤枕琐窗明。何处飞来三弄笛，风露凄清。

曾看玉纤横。苦爱新声。由来百虑为愁生。此夜曲中闻折柳，都是离情。
官舍岁暮感怀书事五首 其三
张耒（宋代）

霜菊娟娟尚有花，萧条厅树暮啼鸦。万竿修竹开侯府，十里青山隐相家。

麋鹿并游谙野性，诗书相对是生涯。冷官自有贫中乐，敢向朱门肉食誇。
次韵王衡甫
陶梦桂（宋代）

野径溪桥取次行，山青水秀眼增明。
身居尘外年年健，心到灰增事事轻。
文阵挥戈吾退舍，诗坛歃血子同盟。
直将修月拿云手，拾得人间句见成。
赠医士王明心
李之世（明代）

城中十室五药肆，朱牌粉额纷相向。十指茫茫看病人，恰似捉月虾蟆状。

我爱山人王明心，指头了了现诸相。为悯众生受病多，不辞身寄江湖上。

平头童子负奚囊，到处名山一相访。曾从庐顶掘仙茅，今在岭南食蒟酱。

中林亦有餐霞人，时时相过问无恙。
可人 其二
孙原湘（清代）

邢尹谁当第一俦，最矜严是最风流。语缘性巧常倾座，酒怕颜赪略举瓯。

乍展画屏微着眼，却拈罗带旋低头。黄昏几阵芭蕉雨，又被迁延半晌兜。
观物二首
白玉蟾（宋代）

蜂占蔷薇封食邑，蚁侵蜾蠃借军须。
雨天风急鸠呼妇，水国烟寒雁唤奴。
颂古一首
释师一（宋代）

九夏安居不论心，胡芦水上捺教沉。
忽涌向人西边出，惊起沙鸥乱白苹。
北山广智大师，回自都下，过期而归，时率开祖，无悔同访之，因留渌净堂，竹鹤二绝 其一
苏轼（宋代）

渌净堂前竹，秋期赴白云。不知缘底事，一日可无君。
八月七日被命上会稽沿途所历拙於省记为韵语
魏了翁（宋代）

周官虽有墓为尸，细考元非墓祭仪。
九十年閒雠未复，陵{左歹右替去日加贝}杂用最堪悲。
故福建佥宪陈公
祝允明（明代）

日月悬臣道，乾坤辟圣猷。丹青开庙貌，风烈见英庥。

宝历三光合，鸿钧一气流。哲人当上瑞，畿服产南镠。

灵派分妫汭，洪条发太丘。修文登石室，射策步瀛洲。

藩府旬宣重，河阳惠爱稠。推丹置人腹，囊皂达民忧。

岂谓褫鞶带，仍从把铚耰。十年依大岳，一旦起西畴。

再属金闺籍，还乘绣使驺。臣心知不贰，帝德若为酬。

柱砥千回浪，霜飞六月秋。触邪惟豸性，批逆岂龙谋。

范进唐宗典，苏陈陆相筹。缉熙光圣业，取善在旁求。

大学存条目，遗编可绎紬。意诚缘物格，心正乃身修。

利病非无实，安危固有由。愿防多内欲，乞斩佞人头。

一疏朝封入，三言夕抒投。桁杨来孟博，贯索下酂侯。

耄稚爰书没，姬姜织室幽。一家连廿口，五载作孤囚。

白璧尘埃尽，青阳造化周。日华临凤扆，天语出龙楼。

岂独除罗网，重教侍冕旒。玉磨谁可磷，金鍊转难柔。

按辔抨藩国，飞章速转邮。嘉谟应削濞，雅志欲安刘。

天震雷霆怒，霜号草木愁。国书当极典，臣节果何尤。

祗见义为命，不知生可偷。吏持三尺法，人哭一生休。

政化权衡准，恩厖渤澥浮。解维归北阙，迁秩按南州。

地肃山无警，波恬海可游。狐丛斥魈魍，雀角绝哗咻。

叔度来何暮，渊明去莫留。车悬桑梓重，山隐桂枝樛。

箕尾星辰接，龙蛇日月遒。英灵长宇宙，声节岂浮沤。

主际唐虞圣，恩非关比俦。朝廷为世计，章典复公收。

懿德人惟好，群公志并优。学祠崇秩进，营兆谨封修。

载睹专清庙，时闻荐洁羞。浚培知水木，绍述美箕裘。

直道黄扉扁，名篇文梓裒。终天弘劝在，王化正悠悠。
灯下读林和靖诗
元德明（金朝）

落叶落复落，清霜今几番。疏灯照茅屋，山月入颓垣。

老爱寒花淡，幽嫌宿鸟喧。卷中林处士，相对两忘言。
八月八日发潭州后得绝句四十首 其三十三
赵蕃（宋代）

季月将穷更起风，秋声乱杂橹声中。倦游归去浑忘事，淹速从渠不计穷。
唐伯庸以诗谢作读书林记次韵答之
赵滂（宋代）

缠居原不见纷华，矮屋疏篱只一家。
雪后松筠初换叶，春深桃李自开花。
读残青竹无人到，览罢黄庭已日斜。
此道已来成寂寞，似君端合向人夸。
领淳安柴墟席上留别赠行诸公
张羽（凤举）（明代）

长安倾盖荷先知，投赠今宵剩有诗。水国山晴舟去远，春明花有燕归迟。

坐残曙漏犹高咏，数过韶华滞去期。最是玉河堤畔柳，依依偏向别离时。
读孟尝君传
王安石（宋代）

世皆称孟尝君能得士，士以故归之，而卒赖其力以脱于虎豹之秦。嗟乎！孟尝君特鸡鸣狗盗之雄耳，岂足以言得士？不然，擅齐之强，得一士焉，宜可以南面而制秦，尚何取鸡鸣狗盗之力哉？夫鸡鸣狗盗之出其门，此士之所以不至也。
读史六首
陆文圭（元代）

晓看嵩少玉嶙峋，枉驾应娄处士贫。
令尹若能为保障，长衾书覆洛城人。
苍玉洞
陈轩（宋代）

截断苍山百尺崖，峥嵘相倚洞门开。天生只隔红尘路，不碍浮云自往来。
题令狐处士溪居
项斯（唐代）

白发已过半，无心离此溪。病尝山药遍，贫起草堂低。

为月窗从破，因诗壁重泥。近来常夜坐，寂寞与僧齐。
和杨公济钱塘西湖百题 其三十九 葛坞
郭祥正（宋代）

二葛继成仙，犹存炼丹处。有时化鹤来，徘徊不知去。
石孙偶中童科程弟有诗次韵
方岳（宋代）

衰暮安能六出奇，桐孙赖出峄阳枝。
九经库谩无遗读，千里驹宁不受羁。
薄命久遭时俗熊，此心莫倚老天知。
待归共买黄牛去，耕落烟村月一眉。
次曹新民感时伤事韵三首 其一
成廷圭（元代）

岁晚霜风裂弊裘，剑歌谈麈一生休。牵萝不补山中屋，挂席将归海上洲。

月夜拂弦弹白雪，春朝携酒看丹邱。风流谁似曹公子，华发不知人世愁。
江心望彭泽作
晁补之（宋代）

青山缺处大江奔，江口山颜见县门。
一世定无纡辔处，故应来此着琴尊。
颂古二十八首
释道川（宋代）

语不邪，笑不来。
拙铺设，巧安排。
猢狲将板拍，野老舞三台。
夜坐书怀 其一
任其昌（清代）

昔贤在穷居，忧乐同天下。小人志温饱，气量不可假。

乾坤含疮痍，安得常萧洒。铅刀贵一割，何用轻注瓦。

婉娈入歧途，立身惭大雅。寄言轩冕客，营营何为者。
绍兴淳熙分命馆职定撰十七首 太宗位酌献用《德安》。
郊庙朝会歌辞（宋代）

受命溥将，勋高百王。寰宇大定，圣治平康。有严陟配，宗祀明堂。

神保是格，申锡无疆。
题景时小景
陈玺（明代）

细雨着苔黏屐齿，白云飞树挂山头。扁舟直放武陵去，满地秋声人倚楼。
次韵和王岩夫有美堂会诸年契
沈遘（宋代）

西寺题名墨尚新，今为宾主此堂人。纵谈更起挥青麈，极醉何妨倒紫纶。

梁苑旧游皆已往，吴山高会正临春。欲知胜事常难得，嘉句先应动荐绅。
梅花百咏 其五十五 望之俨然
李江（明代）

神气蔼然射碧虚，飘飘骨相世间无。江心白练浮秋水，天外清冰映玉壶。

踏雪有情人识了，点头底事孰知乎。高如山斗光如日，笑杀年来雪满须。
田生闻余浩然访于东郭花下酒集二首 其二
李梦阳（明代）

令兄真国土，吾子更超然。同住孤城里，相邀东郭前。

攀桃映落日，折柳向春天。更有梁台约，风尘入暮烟。
偈颂十六首 其十四
释如净（宋代）

如何是四棱蹈地，入三摩存分别智。若是有事而不通，知未知伊彼元气。
琼林与宴归寓后作
华亦祥（清代）

蹑履螭坳拜紫宸，承恩何事独伤神。远违言训三千里，永诀慈颜二十春。

花压儒冠宁误我，露沾宫锦转思亲。鹅肫水碧松衫远，小雨朝来洗绿筠。
书院挂额展筵雅会也戏集诸堂轩斋名作诗
王十朋（宋代）

黉馆名初挂，银钩势欲翻。人才蕴秀异，学业扣渊源。

俊彦方群集，文章可细论。辉声迈前辈，擢秀蔼诸孙。

心友居兰室，天香满桂轩。兹为学者富，难与俗流言。

恢义高风倡，同襟旧好敦。池中神鲤足，一一上龙门。
浮邱八景 其七 挹袖轩
杨茂先（明代）

清秋明月满阑干，羽袖翩翩带露寒。可是二仙携手处，天香吹散落瑶坛。
宿灵源院
陈舜俞（宋代）

山家皆种橘，古寺独栽松。
林静时栖鹤，泉灵合有龙。
何年人舍宅，今日我携筇。
寓所留僧话，未眠闻打钟。
赠胡外史
徐熥（明代）

钱塘风景真奇绝，吴山苍翠湖光白。山川灵秀萃何人，之子飘光自高格。

生来踪迹压尘埃，湖海狂游亦壮哉。振衣频陟云龙顶，仗剑曾登戏马台。

燕秦楚越行皆遍，又泛扁舟过海甸。九鲤湖边信短筇，武夷山上开华宴。

游兴年来尚未央，温陵剑水复清漳。三秋石鼓簪黄菊，五月枫亭摘荔香。

羡君怀抱何潇洒，知君不是悠悠者。世路由来遇合难，风尘莫怨知音寡。

伊余癖性好遨游，与子交驩几度秋。春风竹外频来往，夜月花间递唱酬。

唱酬来往情偏好，漫把交情同草草。囊里无钱休叹嗟，尊中有酒须倾倒。

胡生胡生何太奇，余每谈诗君解颐。自堪意气称吾党，不但前身是画师。
咏鸡诗，题金鸡报晓图　其三
唐寅（明代）

血染冠头锦做翎，昂昂气象羽毛新；
大明门外朝天客，立马先听第一声。
春日游盘谷
孙翥（宋代）

旌旆朝驱入翠微，东风闲访故山薇。金龟换酒留僧住，白鹤穿山伴客归。

月影坐移栖凤竹，泉声静绕钓鱼矶。中原那似开元日，得学巢由远是非。
周六春伯教授四明
韩淲（宋代）

簿正麻姑已十年，四明分教合腾骞。如其推毂须臾尔，便以乘轩岂偶然。

金马玉堂非一士，蓬莱藏室尽群仙。儒人本是经纶学，少试羲皇所画编。
恭和御制赐吴叔告已下闻喜宴诗
洪咨夔（宋代）

致主唐虞泽兆民，贤才端是国精神。
作人欲返皇风古，拔士先精圣化新。
收敛文章归献替，安排事业到弥纶。
宸章属望丁宁甚，上答天恩莫爱身。
县中诸花多交代江君所栽牡丹已过芍药方盛偶
苏辙（宋代）

偶来山邑便成家，惭愧潘生满县花。
想见清樽槛边饮，尚留佳句壁间夸。
根株未老年年好，艳色方穠日日加。
闻道北游无意味，春深河上足风沙。
玉楼春
晏几道（宋代）

采莲时候慵歌舞，永日闲从花里度。暗随苹末晓风来，直待柳梢斜月去。

停桡共说江头路。临水楼台苏小住。细思巫峡梦回时，不减秦源肠断处。
寄商察院
汪莘（宋代）

窃伏西湖雪鬓催，长歌声断鬼神哀。青天有月无人看，白帝行秋待我来。

近水远山俱冷淡，败荷孤苇尚低回。今朝欲向青门道，出到疏篱意已灰。
送僧归天台
贾岛（唐代）

辞秦经越过，归寺海西峰。石涧双流水，山门九里松。

曾闻清禁漏，却听赤城钟。妙宇研磨讲，应齐智者踪。
题马远画册五首
宋高宗（宋代）

月午江空桂花落，华阳道士云衣薄。
石坛香散步虚声，杉露清泠滴栖鹤。
初冬归襄城弊居
欧阳修（宋代）

日落原野晦，天寒闾市闲。
牛羊远陂去，鸟雀空檐间。
凭高植藜杖，旷目瞻前山。
垅麦风际绿，霜鸦村外还。
禾黍日已熟，杯酒聊开颜。
酣歌岁云暮，寂寞向柴关。
卢卓山人画水
方干（唐代）

常闻画石不画水，画水至难君得名。海色未将蓝汁染，

笔锋犹傍墨花行。散吞高下应无岸，斜蹙东南势欲倾。

坐久神迷不能决，却疑身在小蓬瀛。
顾华玉徐世礼觞予武宁王宅东园一首
黄省曾（明代）

帝国名园集，王家物候新。如何麟阁第，能醉竹林人。

草碧如经雨，林红宛入春。不惭公子宴，飞盖拂花尘。
旅中即事寄友生
释智圆（宋代）

攲枕不成梦，寒虫叫壁阴。高梧深夜雨，远客故乡心。

分与浮名背，年将白发侵。终须约宗炳，结社向东林。
兰陵王 江上逢北使寄书和清真
郑文焯（清代）

片帆直，春草连江自碧。吴亭外飞絮乱鸦，冉冉离天可怜色。

青山恋去国。应识长安旧客。归鸿尽，回首暮云，一纸京书泪盈尺。

经年尚萍迹。叹梦堕吟鞭，香冷歌席。残花残酒过寒食。

看十里村杏，数行门柳，东风吟恨遍水驿。甚天限南北。

幽恻。暗怀积。念帐镜尘空，廊屧音寂，前游到处成愁极。

但逝水光景，过风箫笛。沉沉孤馆，更夜尽、断漏滴。
重游临武秀岩
曾晞颜（宋代）

琼楼玉宇落荒村，鸡犬无声到洞门。
采凤久藏丹穴羽，青莲倒续华峰根。
笑谈疑有宫商应，剜刻浑无斧凿痕。
莫讶空中能卓立，亭亭一柱拄乾坤。
十番春事付风埃，屐齿参经识苍苔。
野鸟避人犹巧语，山花向日尽迟开。
奇峰自是平地起，活水不知何处来。
天若便教羁馽脱，宁须海上觅蓬莱。
寄题吴介夫专壑七咏·洪泽
刘学箕（宋代）

酌彼洪泽水，吾知非盗泉。
举世望甘霖，唤起神蛰渊。
涧中鱼
白居易（唐代）

海水桑田欲变时，风涛翻覆沸天池。
鲸吞蛟斗波成血，深涧游鱼乐不知。
解语花 咏美人捧觞和王元美韵
陈维崧（清代）

楚天卵色，吴地莺声，惹得愁千斛。春衣慢赎。且泥他、粉白斟来蚁绿。

莲钩小蹙。行过了、银屏六曲。亸烟鬟、缥色杯轻，帐里围颓玉。

笑颤流苏影簇。怪佯酲不醒，罚依金谷。玉郎低嘱。

沈醉也、休作难人题目。芳心暗逐。羡杯底、鸳鸯同宿。

趁花酣、双抱红篝，图取春眠足。
怀梦龄昌龄弟
王十朋（宋代）

久别思吾弟，它乡岁又除。日吟棠棣句，目断雁行书。

老去情尤恶，怀归语似虚。祠章已三上，试为扫茅庐。
雨中出城访莼客则出游南湖诸寺矣次日柬寄
孙廷璋（清代）

春阴币地雨骑月，新涨拍天城枕湖。有时轻赍就箬艇，想见练枕悬薇壶。

茶烟寺寺水杨柳，村瀑崦崦山鹧鸪。题诗到处穷屐齿，吁嗟谢公今岂无。
元日感怀
刘禹锡（唐代）

振蛰春潜至，湘南人未归。
身加一日长，心觉去年非。
燎火委虚烬，儿童炫彩衣。
异乡无旧识，车马到门稀。
送福帅
释善珍（宋代）

恕斋视民犹视儿，先忧两字寒与饥。三冬气和春有脚，旱岁笺天天雨粟。

爱杜呼母宗呼爷，史书弄笔人传誇。异类鸣冤古有么，神明循吏只一个。

风伯叫阍称急报，政声涨天怕天破。龙章夜下五云间，玉宸唤归碧落班。

日边驲骑催数数，截𩍐留公不停毂，安得双轮生四角。
依韵和吴七丈咏雪二首
强至（宋代）

江边玉树浑无地，世上银河自有桥。
宿冻即交山口路，冷波应减海门潮。
当年右席辞空在，今日扁舟兴转遥。
宽褐红炉温坐外，人间万事任寥寥。
过盘陀岭
林弼（明代）

盘陀岭上几盘陀，茅竹萧萧雨乍过。水暖游鱼奔绝涧，草香驯乍食阳坡。

怪山当面疑迷路，啼鸟迎人却和歌。总为世途多险恶，太行蜀道复如何。
草堂诗 其三
喻汝砺（宋代）

从教日日敞窗扉，嫌怕风光入眼迟。剩买芒鞋供看竹，趁乘春眼去裁桤。

苦无宾客僧来后，薄有生涯鹤下时。闻道邻翁酒初熟，新篘一酌莫相遗。
蝶恋花·聚骨扇
完颜璟（元代）

几股湘江龙骨瘦。巧样翻腾，叠作湘波皱。金缕小钿花草斗。翠条更结同心扣。
金殿珠帘闲永昼。一握清风，暂喜怀中透。忽听传宣颁急奏。轻轻褪入香罗袖。
哭先师赵考古先生诗
吴文祥（明代）

亲炙先生已有年，深知蕴蓄冠群贤。德全圣学相传后，心契人文未画前。

造化经纶图要妙，太虚聚散语精研。于今遗世真无愧，祇使愚蒙痛自怜。
李白墓
薛师石（宋代）

野火攻残竹数枝，诗魂飘荡定何之。
娟娟秋月照采石，不在荒坟在水湄。
少林
赵秉文（金朝）

只么西来坐面墙，更无一法付神光。少林自有吹毛物，三十六峰如剑铓。
醉桃源 碧潭旧业
李淑媛（清代）

秋千深处是谁家。红楼垂柳遮。一帘香雨锁秋花。

虚堂闻落钗。

凝望处，驻香车。愁思绕窗纱。写他闲恨入琵琶。惊飞鹳影斜。
李斛峰尚书挽诗 其一
林希逸（宋代）

公擢端平第，祥开日下云。乾坤钟直气，星斗瑞斯文。

出处关时运，更尝厌俗氛。白头需旧学，何事靳吾君。
菩萨蛮
辛弃疾（宋代）

稼轩日向儿童说。带湖买得新风月。头白早归来。种花花已开。

功名浑是错。更莫思量着。见说小楼东。好山千万重。
补乐歌十首。丰年
元结（唐代）

（《丰年》，神农氏之乐歌也，其义盖称神农教人种植

之功。凡二章，章四句）

猗太帝兮，其智如神；分草实兮，济我生人。

猗太帝兮，其功如天；均四时兮，成我丰年。
九日寄郑丰
皇甫冉（唐代）

重阳秋已晚，千里信仍稀。何处登高望，知君正忆归。

还当采时菊，定未授寒衣。欲识离居恨，郊园正掩扉。
和张唐公约游名园遇雪辄止
蔡襄（宋代）

京尘官事日区区，拟出芳郊佩一壶。楼外阴云迎晓合，陌头霏霰与风俱。

翩翩珍骑曾来否，种种名花更在无。若得纵游休秉烛，月中沈醉倩人扶。
南园新舟成呈同游诸友
陈宓（宋代）

虚舟当画桥，解缆绿杨腰。
月白天相近，风清水不摇。
浮图明突兀，略彴夸虚遥。
解逅成真赏，初晴第一宵。
宿渔桩
吴与弼（明代）

草屩投安夜，绳床卧稳时。一枝聊暂寄，明日不须期。
帝京篇
梁亭表（明代）

直北开天府，重关拥上都。侯封环错绣，王会遍成图。

寿山迤逦泰华顶，天津涨连溟澥景。地入居庸傍市喧，卫设朵颜销虏警。

秦晋辕门好建牙，雍豫桐封堪树屏。关前列骑骑千群，塞下屯田田万井。

禁垣雉堞金为城，魏阙螭坳玉作楹。晓漏鸣钟开左掖，春旗簇仗肃西清。

金华殿上卿云见，太液池边芝髓生。芝髓卿云光遍现，含香视草集群英。

近侍悬貂珥，元勋列胄缨。严更虎旅柝，宿卫羽林兵。

金吾侈剑舄，富室连阡陌。第宅拟金张，闬闳高董石。

钟鸣鼎食擅优崇，金穴铜陵誇隽雄。原尝荆聂交多结，浊质翁伯赀逾丰。

轻裘侠少豪华尽，弱冠王孙绮丽同。蹴鞠樗蒲万目睹，驰马斗鸡何足数。

临邛车骑逐香尘，金菊园池开别墅。招摇粉黛杂青童，傥荡钿簧歌白纻。

有女如云斗艳腔，有酒如渑厌绿醑。旃墙步幛隔重遮，金鸭脑麝同残炬。

好乐已太康，为欢正未央。阗城罗士女，列肆侈姬姜。

姬姜士女骄游客，角抵笙竽阅胜场。会看过市红尘合，遑问谁家白面郎。

万化迁流时不逮，昔年歌舞今何在。仰天云汉苦炎炎，遍野原田宁每每。

蹄林牧马到秋忙，跗注韎韦谁罪悔。十里狼山猎火烧，几处潢池桑柘改。

震不于躬于其邻，谁言曲突先徙薪。楚蜀疆场縻积醑，新丰道路绝行尘。

千金莫惜酬死士，一图安足绘流民。閒居半月不窥牖，仰面三星空在罶。

哀鸿肃羽祇堪矜，鲋鱼涸辙终何有。相携鬻子不还家，争道杀人暂糊口。

锵金鸣玉盛通侯，谁轸繁霜葛屦愁。绹茅等缓事，宵旰肯分忧。

适郊多硕鼠，专阃几貔貅。追忆春韶荣万汇，转恨秋清凋百卉。

书生误国枉穷经，嫠妇忧时遑恤纬。君不见晋谢石，淮淝一褫敌人魄，八公山上惊风鹤。

又不见赵充国，先零早裕军中橐，金城幕下筹方略。

噫嘻，几时撤幕扫尘埃，几人揽辔耻瓶罍。拔将短剑闻鸡舞，陟彼高冈怅马隤。

却教老病伤迟暮，敢因留滞叹邅回。笑杀坚瓠拙，能妆散栎材。

献赋吾迂矣，匡时尚壮哉。
题光福上方塔
顾在镕（唐代）

苍岛孤生白浪中，倚天高塔势翻空。烟凝远岫列寒翠，

霜染疏林堕碎红。汀沼或栖彭泽雁，楼台深贮洞庭风。

六时金磬落何处，偏傍芦苇惊钓翁。
孟府送猿有颂次韵谢之
释心月（宋代）

居从岩洞友熊罴，养在侯门送石溪。
要识将军成物意，往来莫作听猿啼。
寄贡甫
刘敞（宋代）

贫别书信阔，接壤如天涯。沉忧心肠窄，少日如岁时。

食荼苦在味，集蓼辛在外。百感从中生，通夕不遑寐。

世路岂飘风，游子常转蓬。镜中见二毛，何啻非老翁。

晚慕马少游，结庐守乡井。简略或易足，长当并形影。
宣城陈公辅晓访赠镜
吾丘衍（元代）

古镜若宝剑，千年有光芒。铜花紫苔纹，不染冰井凉。

客有陈孟公，旅宦自远方。清晓访我舍，主宾共相忘。

隐隐怀袖中，出此片月光。卧视复仰照，依微见陵阳。

秋水倒不飞，七锦各异章。抚玩乐此惠，神交思悠长。

朗诵璚玖音，晨华翠云张。
寄陶握山 其三
何绛（明代）

白鹤峰头春月明，黄塘树里子规声。夜深独自开瑶瑟，山客谁知素女情。
寂寂
吴锡畴（宋代）

寂寂闭门坐，身閒心太平。
豆花含雨重，梧叶坐秋鸣。
道路风波恶，山林梦寐清。
少狂无复在，在减是诗情。
诉衷情（同前）
晁补之（宋代）

小园过午，便觉凉生翠柏。戎葵闲出墙红，萱草静依径绿。还是去年，浮瓜沈李，追凉故绕池边竹。小筵促。

忽忆杨梅正熟。下山南畔，画舸笙歌逐。愁凝目。使君彩笔，佳人锦字，断弦怎续。尽日栏干曲。
赠贾相士
姚勉（宋代）

相见湖山记昔年，吟肩坐耸听寒猿。
只今面目何曾改，刚被人呼作状元。
见梅
严粲（宋代）

绝怜生意上寒枝，几度巡檐错恨迟。数点疏花人未见，窗间早被月明知。
宫词 其三十二
赵佶（宋代）

烟静云娇露已晞，昼长人困杏花时。鞦韆闲倚楼台看，尽日无风彩索垂。
巴东县斋秋书
寇准（宋代）

讼庭终日静，琴鹤亦长闲。
晚树生凉吹，秋思在远山。
水穿吟阁过，苔绕印床斑。
幸有江云看，何须卜往还。
陪余杭张无垢先生饮
洪迈（宋代）

先生结屋在人境，门巷萧萧作冰冷。
纷纷入眼不入意，坐客千言不相领。
叩关闻我倒屣迎，重解旧榻尘埃生。
向来妙处久不吐，一挽天汉昆仑倾。
共说别来经世事，我言所向比儿戏。
胸中磈礧不用浇，便有清愁说无地。
士林师范六一翁，先生合在伯仲中。
愿言终赐指归处，为君敬作曾南丰。
屏息
郑善夫（明代）

屏息经纶志，栖迟阊阖云。风尘蒙不解，龙虎乱相闻。

秪有还山梦，空馀谏猎文。长缨系越颈，感激汉终军。
访鹿田二首
苏籀（宋代）

夕阳红晒稊生粉，晓露凝清栗脱蓬。
乐岁人并庞彘饱，高城地隔马牛风。
禽鼯天籁互鸣啭，林薄山屏竞蔚蓊。
採杞撷芎薪水暇，吾从庞老兴何穷。
王侍讲原叔挽词三首
梅尧臣（宋代）

稽古逢尧舜，锵金侍冕旒。
生员尊郑学，子舍预夔谋。
翰苑事犹著，岱宗魂已游。
无情是天地，玉树掩蒿丘。
早春夜望
李端（唐代）

旧雪逐泥沙，新雷发草芽。晓霜应傍鬓，夜雨莫催花。

行矣前途晚，归与故国赊。不劳报春尽，从此惜年华。
扬州慢 放鹤亭梅花
佟世南（清代）

老干浑苔，柔条未萼，几枝零落荒亭。望空山落日，正笛韵凄清。

自双鹤、高飞去后，亭前三百，雾锁烟横。到而今都随流水，暗逐浮萍。

辽阳梦返，算逋仙、重到须惊。念疏影横斜，暗香浮动，难赋幽情。

水畔红亭空尔，波荡漾、夜月无声。但坟前芳草，春风著处还生。
雷峰
释文珦（宋代）

不定似飞蓬，还来宿此峰。
霜斯孤客枕，风乱四山钟。
好梦如冰薄，归心与酒浓。
旧房谁占住，门有最长松。
初二日复雨偶成
赵蕃（宋代）

秋旱连冬势未平，何斯小雨趁元正。
休论忽忽生为乐，且对欣欣木向荣。
已分终身乐贫贱，自无岐路觅功名。
独于诗律存余习，三日不谈荆刺生。
历阳十咏之四遏胡城
贺铸（宋代）

狂胡昔凭凌，阔步长淮外。
难此百雉城，万甲屯要害。
时平一登望，江山互襟带。
想像文献公，清风宛如在。
次韵郑佥判
方岳（宋代）

十亩山园赋遂初，左花右竹了无余。
择阴老我自麋鹿，甘带何人不蝍蛆。
佛社独容陶令醉，帝城难作子公书。
行山且不携诗卷，只许鸱夷载后车。
赠吴德夫
郭忠孝（宋代）

云霄拂衣早，幽意满江湖。天地英声在，风流何代无。

属辞还两汉，垂钓合三吴。倚棹伤今古，长歌击唾壶。
赵和叔大夫母安人曹氏挽词
苏籀（宋代）

风规王邸韵，筮醮相夫宾。
逐子大家懿，弄孙东第新。
百能知肖嗣，八十又三春。
磬石无虚勒，笄珈不复晨。
寿李太夫人太夫人为本建孝廉母昆季五人
胡应麟（明代）

紫气秦台上碧纱，支机何处问仙槎。庭前瑞凤啼孤竹，阶下名驹列五花。

南岳金珰摇彩日，东陵玉舄步明霞。当筵可认偷桃客，一笑重来阿母家。
升仙寺
薛季宣（宋代）

羽翼假真仙，飞来秀岭巅。道高还自正，境寂若为禅。

寓目山如砺，昂头浪拍天。闽城多少地，羃历带平烟。
舟过安仁五首
杨万里（宋代）

初受遥山献画图，忽然卷去淡如无。
莫欺老眼犹明在，和雾和烟数得渠。
西郊二首
陈师道（宋代）

红绿相催春事阑，可能无意待人看。
不因送客那能出，衰病经年一据鞍。
海月岩
何潜渊（明代）

万里无风浪似平，古岩先映月华明。客舟不有波涛险，乐向中流自在行。
书林十景诗
谢枋得（宋代）

朔风吹折寒梅枝，严凝冻合彤云痴。
华峰几立亘今古，堆累积聚皆昏迷。
杨花飞舞盈三尺，蜨翅交加呈六了。
朝阳发焰照乾坤，万壑千崖消粉饰。
沧洲灌夫诗为周子谅赋
郭钰（元代）

往年曾踏沧洲路，沧洲仙人留我住。紫霞裁剪成春衣，到今挂在珊瑚树。

十载人间走尘雾，惟爱周郎读书处。云气寒深连竹松，江波晴涨摇窗户。

清晓中庭遗鹤羽，太乙青藜夜相语。晚菘春韭东西畦，鸟啼桑阴日当午。

浦云分送疏疏雨，抱瓮归来不知苦。嗟我已负沧洲期，羡君独得沧洲趣。

江山今古武陵源，姓名伯仲苏公圃。畦外有田多种黍，长使糟床压香醑。

招隐先须招我来，到门不用分宾主。
江城子·嫩黄初染绿初描
谭宣子（宋代）

嫩黄初染绿初描，倚春娇，索春饶。燕外莺边，想见万丝摇。便作无情终软美，天赋与、眼眉腰。
短长亭外短长桥，驻金镳，系兰桡。可爱风流，年纪可怜宵。办得重来攀折后，烟雨暗，不辞遥。
偈十二首 其三
释本才（宋代）

色本殊质像，声元异乐苦。眼耳绝见闻，半夜日轮午。

日输午，与谁说，休向虚空重钉橛。烱烱森罗相对看，如净琉璃含宝月。

无智人前莫说，打汝头破脑裂。
送云门妙喜游雪峰 其一
韩驹（宋代）

忆宰分宁日，逢师溪水头。裁书访彭泽，倚杖话荆州。

幻世吾方梦，迷津子作洲。禅心如密付，更为小淹留。
夜访侃直翁
刘澜（宋代）

疏瓴乱见星，危坐冷无灯。
索句髭先白，餐蔬貌欲青。
楼禽翻麓雪，堕栗破溪冰。
昨夜中峰顶，同看海日升。
晨炊白升山
杨万里（宋代）

千峰为我旋生妍，我为千峰一洒然。
云掠石崖啼鸟树，雨添山涧落花泉。
心知僮仆多饥色，目断茅檐半穗烟。
只道晨炊食无肉，竹根斤荀两三钱。
甲寅除夕时久病初起 其一
俞明震（清代）

万方多难日，今夕倍悽然。家祭存残腊，人心有旧年。

养疴贪睡早，移烛得春先。幼女分梨栗，吾衰祝汝贤。
二月一日晓渡太和江三首
杨万里（宋代）

绿杨接叶杏交花，嫩水新生尚露沙。
过了春江偶回首，隔江一片好人家。
暑中 其一
韩淲（宋代）

山深常抱白云眠，离远尘嚣恰十年。投老吴山小楼底，一簪华发暑风前。
南园
赵嘏（唐代）

雨过郊园绿尚微，落花惆怅满尘衣。

芳尊有酒无人共，日暮看山还独归。
芙蓉岭晓行
丁清度（清代）

雨雪喜初晴，肩舆向晓行。涧流残月落，烟散远风平。

寒气侵人骨，山光弄鸟声。江湾看渐近，指点婺源城。
闻虞参政至玉屏山 其二
晁公溯（宋代）

乡党敬前辈，朝廷尊大儒。公无念丘墓，人自禁樵苏。

此去居衡轴，长留执事枢。求贤养邦本，深为赞吁俞。
潼关
汪元量（宋代）

蔽日乌云拨不开，昏昏勒马度关来。
绿芜径路人千里，黄叶邮亭酒一杯。
事去空垂悲国泪，愁来莫上望乡台。
桃林塞外秋风起，大漠天寒鬼哭哀。
过东寺
白珽（元代）

倚空楼阁竞翚飞，铁凤金铃一望齐。
多少流民无片瓦，江南四月雨凄凄。
浩歌行
岳珂（宋代）

浩然一气古到今，古人无愧惟此心。
青天为幕地为席，醉里聊作乌乌吟。
君不见人生所重独名谥，一代简书耀青史。
当时命名偶然耳，跖圣丘愚果谁是。
又不见人生所原中贵豪，汾阳钟鼎颜簟瓢。
只今等是一堆土，宁识生前时所遭。
或言惟势可凌物，旦作参军暮苍鹘。
富方炼炭贫牛衣，上下升沈总瓢忽。
又言有才堪动人，文章不过尘。
卿云复生饱谢作，我亦不识知谁真。
书函阖开古所患，万札千缄漫堆案。
当年京洛驿走尘，未见远官救刘晏。
人情炎凉今所同，鞠{左月右上丞下厄去厂}却篲寿乃公。
小儿会睡触屏风，亦复谄语无所容。
回思一拙胜百巧，囊粟侏儒先亦饱。
才从埽轨学{左度右攵}门，边上锄犁不相保。
又思三窟寄一身，东来入淛南入闽。
已惭下车冯妇笑，又恐雇影痴儿嗔。
一壶一锸醒复醉，便作刘伶藉糟计。
易园蓊蔚棠湖清，席上老兵未渠异。
一花一柳春复秋，更效凝式东西游。
池荷渐衰枣红近，卹纬那免孤嫠忧。
噫嘻人生万事大似繭抽楼，百绪千端无物不如许。
归欤一曲浩浩歌，尧舜揖逊汤武兴干戈。
从来剑佩常相磨，吴地万物如予何。
渊明嗜酒称第一，不知寄傲义熙除酒更何术。
雍端但爱杰与梨，借使无此未应对酒成白痴。
乐天仅识庐山奇，肯信琴书泉石不堪引妻儿。
青山独往苦不早，自是金谷白首同归有何好。
浩歌对山开酒缸，看到月堕黄金盆。
往来正尔劳季布，贤佞岂必关王尊。
胸中浩浩雇所存，贯珠击节何足论。
我不能苦身刻骨为名抵死求媚妩，
又不能南柯北牖指梦所历为喜怒。权热文章共生死，
谀书呓语相推许。为身择地已为累，
随戏逢场亦何补。凛然浩气天地间，
眇视万古同人寰。沧溟易狭杯芥宽，
北斗炳烂银河乾。浩歌正尔吐天籁，
风月笙竽均一噫。来者浩浩不可期，
指此无愧惟心知。青山白云随所之，
浩歌更赋归来兮。
林氏家园
洪禧（清代）

入门何所有，萝薜乱穿墙。树密晴犹翳，庭阴暑亦凉。

烟描疏柳黛，风度落花香。石磴沈吟处，书声出草堂。
送林复梦赴韦令辟
元稹（唐代）

蜀路危于剑，怜君自坦途。几回曾啖炙，千里远衔珠。

野性便荒饮，时风忌酒徒。相门多礼让，前后莫相逾。
别罗李袁三君
王世贞（明代）

上书不待报，解绶归田庐。斯岂悦隐沦，遽欲言遂初。

衰慈遘沈■，医药寡异谟。百念不并牵，仓皇即脩途。

我友二三子，祖宴此城隅。缱绻握手间，形滞神不俱。

西望九折坂，我肠更郁纡。北风排雁行，踬羽日夜疏。

五里一返顾，十里一哀呼。非君回云照，浊水永自涂。

努力敦兰好，合并亮不诬。
梦後得宋中道书
梅尧臣（宋代）

宵梦宋子语，昼得宋子书。
书意与梦语，曾不异往初。
昔我遭家难，逢子亦在庐。
我南君大梁，千里非隔疏。
念处天地中，天地犹一车。
日月为两毂，星辰随徐徐。
昼夜转不已，载之将焉如。
冉冉趋死乡，万古曾无余。
其间乃有梦，觉实梦何虚。
何虚亦何实，及尽皆同墟。
身世既若此，合离休叹诸。
挽胡经仲二首
吴芾（宋代）

相距一百里，相从四十年。
话言穷理窟，酬唱足诗篇。
我始归三径，公胡掩九泉。
无由论旧事，尚拟志新阡。
书溪山林薮图
王恭（明代）

花溪过残雨，隐处青苔纹。松栝逗天影，萧萧鸾鹤群。

以言丘中赏，遗身寄孤云。金梯与神遇，华顶青氤氲。
鹿鸣用赵资相韵
许月卿（宋代）

宗主人才郭子仪，门多将相蔚相辉。
托根小草秋榆宦，食叶长廊春棘闱。
报国自怜心事壮，忧时不觉梦魂飞。
平生此志非温饱，勋业从公问指归。
论语·闻政章四首
陈普（宋代）

秉彝好德性弥天，一见圣人皆勃然。
可惜欲心胶一世，无能期月况三年。
轻举篇
王褒（两汉）

天地能长久，神仙寿不穷。白玉东华检，方诸西岳童。

俄瞻少海北，暂别扶桑东。俯观云似盖，低望月如弓。

看棋城邑改，辞家墟巷空。流珠馀旧灶，种杏发新业。

酒酿瀛洲玉，剑铸昆吾铜。谁能揽六博，还当访井公。
纪游
赵廱（宋代）

古端有奇胜，名岩拟天星。
传闻辇毂下，往往极口称。
有为背驰说，曾不如邱陵。
请君勿夸山，恐非动者情。
请君勿誉水，静必恶淙琤。
玄酒薄滋味，众口难调羹。
甲乙独相口，马不同牛耕。
海上有逐臭，宁云尔德馨。
主人何负盗，势固为盗憎。
兹山岂求全，乃与人事并。
言言而疑疑，世态犬吠声。
百闻输一见，日月中天明。
我绾高要章，往返万里程。
凛凛民社寄，旦旦朱墨荣。
及兹瓜戍期，作意星岩行。
星岩有佳处，丈人试静听。
空洞似容德，不禁魑魅停。
其中百寻泉，澄找无浊清。
神龙倏兮来，稳稳石榻横。
忽焉风云合，霹雳行雷霆。
驱逐百种怪，栗栗心胆惊。
为山何用高，有此足以名。
提携麴居士，宾从尽豪英。
刻山与题柱，悔罪付两黥。
男儿须办此，谁能作蝇营。
天际识归舟
林希逸（宋代）

日夕思天际，悠悠半掩扉。扁舟缘底急，注目识君归。

帆外残鸦去，云边一叶飞。立须兰棹至，细认藁砧非。

偻指思江路，牵儿上钓矶。入门相劳问，赊酒趁鲈肥。
答章傅
苏舜钦（宋代）

废官旅吴门，迹与世俗扫。构亭沧浪间，筑室乔树杪。

穷径交圣贤，放意狎鱼鸟。志气内自充，藜藿日亦饱。

不图名利场，有士同所好。南闽章其氏，傅名字传道。

清晨闯予门，疏爽见姿表。大篇随自出，烂熳风力老。

安敢当所褒，读之俗惊倒。开轩延与语，指亦有深到。

半生蹋京尘，识子恨不早。扶疏珊瑚枝，本不自雕巧。

当珍玉府中，何故委衰草。秋风还故乡，无或叹枯槁。

贵富乌足论，令名当自保。
初四夜月
苏福（明代）

禁鼓才闻第一敲，忽看新月挂松梢。谁家宝镜新藏匣，盖小参差掩不交。
南屏吊明兵部尚书张忠烈公墓同舍弟寿苏作
陈文述（清代）

甲申以后南都亡，鲁王监国先唐王。钱沈两公已前死，孤臣独唐滃洲张。

公心奉鲁兼和唐，丹忱耿耿惟高皇。颁诏通使礼所唐，隆准支派皆天潢。

鲁王兵败入闽境，谁其主者张名振。唐王前死郑帅骄，饩馈惟修寓公敬。

公心奉鲁乃和郑，海上联军军势盛。终挟郑师溯江上，一夕烽连京口镇。

上游郡县纷来归，控扼江楚横旌旗。王师不来郑不走，孝陵云树生光辉。

岂料师熸挂帆去，江督屯兵扼归路。孤军无继士卒散，夜走空山倦徒步。

入险出险归天台，妇子感泣父老哀。桑榆末路思再奋，旧时部曲还归来。

桂王立滇名更正，监国去号归同姓。郑师取台休士卒，两岛孤悬待天命。

滇中既陷蛟龙升，郑帅继死鲁亦甍。从此孤臣更无望，痛哭天地悲山陵。

散军归去居悬岙，海上寒潮共悲啸。昔为崖山今首阳，古今忠义同凭吊。

夜深故校潜缚公，从容就义全孤忠。门生参军及舟子，感君忠义皆相从。

遗诗自爱青山色，思葬于坟岳坟侧。可怜遭际视两公，凭藉无资心更恻。

沈公完节金陵城，归骨无地悲同盟。钱公唐墓在黄蘖，三忠海上垂其名。

我寻公墓南屏下，朱鸟招魂泪盈把。长松风卷怒涛来，仿佛云旗与风马。
断桥西人家三首
方回（元代）

望极苏堤欲尽头，丛篁老柳水天秋。
船中遥看家家好，却恐君来住亦愁。
庄恪太子挽词二首 其二
姚合（唐代）

寒日青宫闭，玄堂渭水滨。华夷笺乍绝，凶吉礼空新。

薤露歌连哭，泉扉夜作晨。吹笙今一去，千古在逡巡。
湖上杂言二十首 其八
宗臣（明代）

赤日涸大江，家家泣禾黍。如何千峰云，不作千峰雨。
别高朴庵大令
王允皙（清代）

天涯相对话穷尘，杯酒离筵意较亲。万里漂摇同是客，一生惆怅不因贫。

从教虾菜能无恙，也为虫沙久怆神。明发思君向何处，白云洲渚渺无人。
送尘老归旧房
徐照（宋代）

数间茅屋残山外，片石崚嶒树影交，
给假两旬秋易尽，相寻一舍地非遥。
盆栽怪木缘能画，池养嘉鱼不入庖。
闻道水松三百步，梦随流水到溪桥。
有所慕四首 其一
庞尚鹏（明代）

吾爱严子陵，高风悬绝代。天子布衣交，不改狂奴态。

此身能几布，似觉乾坤隘。谏议安足荣，坚辞终不拜。

千古共销沉，万事浮云外。桐江望钓台，汉室今布在。

弹冠竞奴颜，吁嗟狐鼠辈。
小舟
杨万里（宋代）

竖起青篙便是桅，片帆挂了即帆间。
渔郎袖手船头坐，一叶如飞不用催。
谢李常伯
王令（宋代）

人从东南来，忽得连纸诗。
行义不赫晔，名声无萎蕤。
虽尝误见辱，旋则拜席归。
别久谓已忘，不图犹记之。
长封大书字，顾我已忸怩。
开縢把之读，推与果失宜。
剥虎蒙羊猪，借使出类奇。
见豺先自奔，遇豢还群随。
是故古之人，为己贱若斯。
有闻未之行，季路终不嬉。
名浮过所实，孟氏耻以非。
今而承所赐，乃此亦可噫。
贤者宁过哉，当是我有欺。
忍愧读终篇，喜惊改肝脾。
咛咛教诲言，举举仁义辞。
初令探本根，喻以海与池。
乾坤老六经，遗编烂孔姬。
尚恐惑异说，教之无迁移。
强闻终日乾，仁不三月违。
卒以二者终，要我勉不疑。
百诵百再拜，下泪如挂糜。
交朋百愚谀，此语闻之谁。
忆初从粹翁，睡耳忽得提。
震惊破百昏，寐觉悼前迷。
今而去之久，茅塞心丛茨。
骤承夫子言，快斧加芟荑。
旧秽忽划削，新除坦平夷。
念当不舍去，戴服同冠衣。
犹恐免袒间，复作须臾离。
且将鑱之心，不止涅之皮。
二者苟一能，终死庶不遗。
平生苦嗜诗，此篇况骤驰。
喁哦夜不休，齮嚼午忘饥。
仰嗟天骨雄，俯叹人莫为。
星明有常高，日圆无食亏。
读久口益嚵，舌软涎流垂。
想当措意初，嚼云吐虹蜺。
唇牙哆华鲜，肺肠涌光辉。
故其纸上言，飘有霄汉姿。
何可对酬谢，约海量珠玑。
七夕
李中（五代）

星河耿耿正新秋，丝竹千家列彩楼。

可惜穿针方有兴，纤纤初月苦难留。
愚夫哲妇论
谢偃（唐代）

昔有愚夫者，家本大贾，积资巨万，既生豪门，长乃润屋，所以衣必极丽，食必穷珍。而禀性顽鲁，不闲货殖。既而父终兄丧，生计归之，每有货易，动多遗利。其妻敏而有识，常思叹曰：“若此子，家贫无日矣。”夫常市珠及玉，所费万计，唯获燕石鱼目而还，妻睹而诮之曰：“此非真也，何失鉴其若是乎？”于是愚夫乃作色虬须，攘袂瞋目，顾而嗬其妻曰：“吾访肆人，皆云美玉也；问诸阛吏，咸云美珠也。吾固先访而后市，先问而后买，岂吾不择而擅取哉？”其妻怒而复曰：“夫玉石异体，珠目珠状，虽色类相似，而明润悬绝，但子愚昧未详耳。若使人言是而随是之，人言非而随非之，此即取舍在彼，子何预焉？故有离珠之目者，不可惑之以色；有师旷之耳者，不可惑之以音。今若问人而后识者，此乃聋瞽之事也，岂有耳目者所为哉？”于是夫妻怨竞，累日不息。时邻家有寓居游士，闻而叹曰：“诚哉哲妇之言！可谓信而有征。”
松江老兵行
何延庆（清代）

松江老兵八十四，为我追述纯皇事。纯皇当日真圣神，十全武功古无二。

是时老兵年二十，军中转战称无敌。功成不居归江南，马槊由来推第一。

归来自幸身犹在，同我太平六十载。已见年来武备荒，难将曩日雄心改。

一朝妖焰扰云间，老兵谈笑麾金鞭。如此逆贼真鼠辈，誓与此贼不共天。

百战不输一战负，老兵向前众兵后。末路英雄不自由，无端罚作城门守。

上海城门当冲要，微秩居然尚游徼。执梃门前大声呼，是何意态亦可笑。

自怜少小本豪英，老去凄凉百感生。畴昔弯弧夸伟略，今来击柝博微名。

老兵言罢吞声泣，予亦停车为悒悒。老兵老兵尔勿悲，我有一言君听之。

君不见战国侯嬴能酬知，晚监夷门人所思。又不见西汉梅福辞北阙，为吴门卒犹尽职。

古来贤豪不得志，往往萧条屈下位。君生不作李西平，犹幸身作灞桥尉。

峨峨城门冠盖多，贾胡碧眼无讥呵。穷途有客归不得，盱衡厉色君则那。

归鸦点点斜阳暮，老兵无语入城去。秋色萧疏古道寒，一鞭直指松江路。
访僧法通不遇
姚合（唐代）

访师师不遇，礼佛佛无言。依旧将烦恼，黄昏入宅门。
临江仙 吴尚质寿母
王立道（明代）

芙蓉露滴秋江冷，黄花欲满东篱。雁行历历海云低。

想重闺明月，正屈指归期。

春风初喜兰芽茁，齐眉燕婉芳菲。锦屏银烛映仙卮。

年年欢此会，应不羡瑶池。
陈西老咏桧古风次韵
许及之（宋代）

古井千尺深，而无一寸波。古桧荫其旁，愔愔长铜柯。

明堂一柱难，如此梁栋何。匠石久袖手，高岑郁峨峨。

天风一披拂，剑佩相戛磨。不愿为阿房，千门贮秦娥。

愿作寒士庇，渠渠共婆娑。吁嗟不相贷，飞轮迫羲和。

谁欤荐轮囷，万牛未为多。
徒步至宝光寺
文徵明（明代）

布袜青鞋短褐衣，酒樽诗卷一僮随。白头自笑曾供奉，徒步谁怜老拾遗。

五亩喜闻粳稻熟，重阳还恨菊花迟。松寮竹谷逍遥地，时有山僧乞小诗。
和乔尹四绝 其三
何梦桂（宋代）

千古兴亡夜壑舟，悠悠世事水东流。閒花落尽无人管，飞过垂杨十二楼。
句
朱长文（宋代）

夜静忽疑身是梦，更闻寒雨滴芭蕉。

（《宿僧房》，见《诗式》）。
岁晚楚亭集唐句
黄彦平（宋代）

百丈牵江色，连樯并米船。
樵苏喧晚渡，鸥鹭浴晴天。
问舍惭元德，登楼忆仲宣。
司存兼吏隐，虽有一山川。
山园漫兴 其五
朱完（明代）

性懒逢迎渐少，山深幽趣偏多。呼童移花移石，对酒自酌自歌。
瓶中梅花长句
杨万里（宋代）

幽人蚤作月满阶，月随幽人登舫斋。推门欲开犹未开，猛香排门扑我怀。

径从鼻孔上灌顶，拂拂吹尽发底埃。恍然堕我众香国，欲问何祥无处觅。

冥搜一室一物无，瓶里一枝梅的皪。平生为梅判断肠，何曾知渠有许香。

夜来偶忘挂南窗，贮此幽馥万斛强。却忆去年西湖上，锦屏下瞰千青嶂。

谷深梅盛一万株，十顷雪花浮欲涨。是时雨后初晴前，日光烘花香作烟。

政如新火炷博山，烝出沉水和龙涎。醉登绝顶撼疏影，掇蕊餐花照冰井。

蜀人老张同舍郎，唤作谪仙侬笑领。如今茅屋卧山村，更无载酒来叩门。

一尊孤斟懒论文，犹有梅花是故人。
拟古
李彭（宋代）

彼美如花人，如花复如玉。嫁作征人妻，别长欢日促。

拂掠可怜征，翠袖抱幽独。飞狐驿使断，交河无寸牍。

春著巩梅繁，风吹秦树绿。草生森苯尊，谁能辨薋菉。

啼里花成子，愁间笋为竹。雨滴翡翠帷，月上寒蛩褥。

稍知狭邪游，能忘窈窕淑。新人工参差，故人勤杼轴。

慆堙为病媒，经纬有边幅。苦言饷夫君，夫君当熟复。

告君君不知，我自蓺兰菊。
诗三百三首 其一○六
寒山（唐代）

层层山水秀，烟霞锁翠微。岚拂纱巾湿，露沾蓑草衣。

足蹑游方履，手执古藤枝。更观尘世外，梦境复何为。
午困
方回（元代）

老人无所嗜，惟书尚喜读。
矧又昼正长，聊此展卷轴。
阅久困已昼，端坐闭我目。
稍稍收神明，内观默往复。
谓可略欹枕，童子致委曲。
心惧圣师责，美材化朽木。
倦惫不可奈，一偃寐辄熟。
何事忽惊觉，客至义当速。
与语了无味，退就一影独。
□□□□□，尚赖有脱粟。
朱墨工未竟，点勘继以烛。
还将夜有余，用补日不足。
行年过七十，焉用强自勖。
起倒不由人，曷不返空谷。
长安春日
寇准（宋代）

淡淡秦云薄似罗，灞桥杨柳拂烟波。
夕阳楼上山重叠，未抵愁春一倍多。
南中书来
刘禹锡（唐代）

君书问风俗，此地接炎州。淫祀多青鬼，居人少白头。

旅情偏在夜，乡思岂唯秋。每羡朝宗水，门前尽日流。
七夕
陆曾禹（清代）

蒸暑尚未减，佳夕忽我临。顾兔细云衢，宛虹垂华林。

绮窗弄玉笛，朱楼理瑶琴。缥缈入银汉，凄凉杂清砧。

露辉金剪刀，风引素丝针。始妒合欢扇，次爱鸳鸯衾。

仿佛琉璃帐，依稀环佩音。感物兴叹息，莫言辰与参。
庸斋薛微之里居时与仆为莫逆交乱后寓洛西时
王洋（宋代）

玉润冰清久著名，长安一见眼增明。
笑谈已了关中事，慷慨还增灞上行。
桑落酒边还适意，渭城歌里莫伤情。
寄身琴鹤堂中相，早为皇家致太平。
疏影三首 其二
李慈铭（清代）

牵萝小住，借槿篱蔓架，商量逃暑。过了花时，犹有清阴，消得几番梅雨。

垂杨金楼无人惜，枉自学、汉宫新舞。最怜数、摺芭蕉，解展绿窗愁绪。

多少红芳嫁后，指双鬓渐见，星星如许。此去江南，便问鸳鸯，也道凌波非故。

横塘旧种田田叶，怕写尽、盘心清露。等甚时、共载吴娃，醉遍五湖深处。
晚菊
范纯仁（宋代）

幽丛有佳色，不必趁时开。冷艳霜仍借，清香蝶自来。

晚芳情愈重，醉赏目先回。且伴芝兰秀，休嗟暮景颓。
和康节三诗·安分
刘黻（宋代）

所寓即为乡，萧萧竹护房。
山中观造化。世上任炎凉。
鷃莫攀鹏大，凫难比鹤长。
荣枯从堕地，全不著商量。
游南寓题
黄滔（唐代）

江山节被雪霜遗，毒草过秋未拟衰。

天不当时命邹衍，亦将寒律入南吹。
和陆务观惠五言
杨万里（宋代）

官缚春无分，髯疏雪更欺。
云间随词客，事外得心期。
我老诗全退，君才句总宜。
一生非浪苦，酱瓿会相知。
偈颂一百二十三首
释普度（宋代）

妙德岩中宴坐时，释梵天王同赞喜。
地摇六振雨花飞，一声霹雳清飚起。
沧海头，青海尾。
杨岐毒，种灵苗，
殃害儿孙未已。
赠雄县刘尹
李延兴（元代）

老成器业少如公，政誉堂堂压茂恭。一片灵台双镜里，三株仙桂月轮中。

香凝鸭鼎琴堂雨，木落虹桥酒市风。欲写汉庭循吏传，满川烟树晚濛濛。
送亨甫归邵武
郑开禧（清代）

今时无贺监，谁识谪仙才。旷世此诗笔，随身唯酒杯。

红颜疑易老，白眼怪难开。归过任城下，狂歌定几回。
登翠云台
吕定（宋代）

一柱中流亦壮哉，分明世上有蓬莱。
帘开庐阜层层出，船汎岷山滚滚来。
夜冷神龙蟠水府，天青仙佩下瑶台。
閒将玉管吹明月，勾引翩翩彩凤回。
送唐曙台
杨起元（明代）

我昔未知学，而子为我悲。今我稍有知，而子为我疑。

此悲与此疑，何虑更何思。我留黄金台，子还南海湄。

初谓展燕婉，中更成乖离。矫矫双龙剑，会合自有时。

何以酬子心，别后时相思。愿言各努力，亿载以为期。
杂咏八首
王安石（宋代）

关雎后之淑，棫朴王之明。
兔罝尚好德，况乃公与卿。
所以彼行苇，敦然遂其生。
谁能弦且歌，为我发古声。
许由洗耳
林希逸（宋代）

有道之君子，箕山一许由。清波聊洗耳，尘世肯回头。

此趣名千古，奚心长九州。若令婴世网，何似枕江流。

俗事喧谁听，寒泉响自幽。邻翁牵犊避，使我转增羞。
题秦邮露筋祠
陈维崧（清代）

湖上水连天，湖光卷尽寒烟。
玉娥一去几千年，尽日凝妆俨然。
漠漠雨丝飘碧瓦，人在女郎祠下。
一树红梨开谢，明朝又是春社。
烛影摇红·元夕雨
吴文英（宋代）

碧澹山姿，暮寒愁沁歌眉浅。障泥南陌润轻酥，灯火深深院。入夜笙歌渐暖。彩旗翻、宜男舞遍。恣游不怕，素袜尘生，行裙红溅。
银烛笼纱，翠屏不照残梅怨。洗妆清靥湿春风，宜带啼痕看。楚梦留情未散。素娥愁、天深信远。晓窗移枕，酒困香残，春阴帘卷。
颂古一百首 其九
释智愚（宋代）

泠泠寒溜泣秋壑，才会沧溟便泛舟。见说许由曾洗耳，可怜巢父更鞭牛。
挽履中学士二首 其一
毕仲游（宋代）

孝悌由家法，词章亦世传。婚姻甥舅好，门户弟兄贤。

问疾犹樽俎，遗文谩简篇。平生惟一辙，何事不长年。
挽司空申国吕公六首 其四
毕仲游（宋代）

岁月还箕尾，风云暗上台。定超三界外，元自九天来。

冰木逡巡合，泉门飒沓开。太平虽已见，吾道亦悠哉。
太真入宫图二首
赵文（宋代）

夹道千花护彩云，三郎马上不胜情。
谁知绣幰深深许，中有渔阳百万兵。
读唐人愁诗戏作
陆游（宋代）

清愁自是诗中料，向使无愁可得诗？不属僧窗孤宿夜，即还山驿旅游时。
毛文学招集命幼子庆郎出见座上赋
胡应麟（明代）

何处来英物，娟然玉雪同。春山联寸黛，秋水浸双瞳。

异日徵飞兔，当年忆梦熊。看君怀橘去，谁不羡黄童。
久雨叹
曹彦约（宋代）

谁为戎首起边功，万里生灵一掷中。
天为忧之连作雨，人无识掷骤歌风。
所期壁地今城守，不善因粮却火攻。
古道君师意深远，改弦端的奏肤公。
山居（七首）
憨山大师（明代）

寒威入骨千峰雪，怒气冲人万窍风。
衲被蒙头初睡醒，不知身在寂寥中。
读天宝诸公事
王遂（宋代）

当时群枉误朝廷，血染长安草木腥。
四罪不诛三宅去，依前肝脑是生灵。
春帖子词 夫人閤五首 其三
欧阳修（宋代）

黄金未变千丝柳，白日初迟百刻香。圣主本无声色惑，宫花不用妒新妆。
梳洗台
王震（宋代）

俗缘磨未尽，空山傍妆台。溪云惹粉黛，岩花宝靥开。
送广州周判官
张九龄（唐代）

海郡雄蛮落，津亭壮越台。城隅百雉映，水曲万家开。

里树桄榔出，时禽翡翠来。观风犹未尽，早晚使车回。
钓鱼有感 其一
司马光（宋代）

垂竿临晚岸，坚坐据莓苔。饵落萍初散，鱼惊荷暂开。

有求虽琐细，未获且低回。君识磻溪老，曾垂绿发来。
次韵答罗鄂州二首 其一
项安世（宋代）

相望才信宿，一出尚徘徊。谁谓坚高处，真成竭蹶来。

人情伤蹭蹬，学力讳迟回。欲火焚林去，如何水一杯。
送客归太原
岳礼（清代）

当日故人尽，君来今又归。燕门一杯酒，晋国几斜晖。

马上吟黄叶，溪前掩竹扉。抛书东望道，皓首钓鱼矶。
自题卧游图 其四
俞廉三（清代）

放翁阁子贺家湖，携侣重寻兴不孤。到处雪泥鸿爪在，新诗好续卧游图。
岁暮吟
邵雍（宋代）

世上纷华都不见，眼书惟见读书尊。百千难过尚惊惕，三十岁书尤苦辛。

少日只知艰险事，老年方识太平身。家风幸有儿孙继，足以无心伴白云。
题预章馆
崔国辅（唐代）

杨柳映春江，江南转佳丽。吴门绿波里，越国青山际。

游宦常往来，津亭暂临憩。驿前苍石没，浦外湖沙细。

向晚宴且久，孤舟冏然逝。云留西北客，气歇东南帝。

独有萋萋心，谁知怨芳岁。
漫成
张扩（宋代）

人声乍寂鸟声乐，书舍旁通僧舍幽。行尽人间硗确处，吾庐自好更何求。
送荣叔归萧山
沈辽（宋代）

畴昔来会稽，浮舟出江堤。苍茫望津道，隐隐辟招提。

虚气发峻岭，疑有至人栖。龙象兹拥卫，群木皆萋萋。

吾家浮屠老，早岁离烦迷。持律破三业，悟道臻渊倪。

法网覆众生，一念绝町畦。戒刀割大荤，水陆无象犀。

凡物有极势，固难叙阶梯。兀然被衣裓，谁能判金泥。

六时宣法音，万生荷提携。愚人本无识，有识自难稽。

如我解所说，安可议东西。稽首送归驭，信美旧山蹊。
何太博知晋州
杨亿（宋代）

平明东省发鱼书，便拥彤襜出上都。
别酒金英泛篱菊，去程黄上堕关榆。
叔孙旧礼妨绵蕝，廉范新歌待袴襦。
满腹经纶殊未展，归来看践赤墀涂。
杂咏 其二
戴亨（清代）

鸿钧旋大运，至道推隆古。危微凛唐虞，胼胝亲神禹。

万类跻春和，一身何太苦。所以耄倦勤，思以让天下。

许由抱幽贞，虚名何所取。劳逸道且分，飘然问仙侣。
九里松图为马侍御作·其二
李攀龙（明代）

武林佳气日萧萧，夹道长松入望遥。
黛色总疑天目雨，寒声不望浙江潮。
含凄风自枯鳞起，倒影云随偃盖飘。
非值有心同竹箭，悬萝争敢附高标。
十二时慢 和鹤林靖韵
沈曾植（清代）

木兰花，玉溪悟后，的的假中不二。秋思耗，悲来笑矣。

露滴幻香二蕊。汉国山河，秦关明月，楚客回风意。

咽竞气。千载缠绵，鬼带殇戈，莫近汨罗宵济。

夜向晨，斗杓酹地，星霣吠流离碎。如此江山，适来夫子，郁㱅钟山翠。

问归人归未，不是漆园早计。

大明王，西飞孔雀，覆遍光明金翅。一念千年，十身九界，云海搴衣至。

任蟪蛄朝菌，斗诤黄帝岁，此心不去，也非来薏，妙莲华里。
下第集句
石延年（宋代）

一生不得文章力，欲上青云未有因。
圣主不劳千里召，嫦娥何惜一枝春。
凤凰语下虽沾命，豺虎丛中也立身。
啼得血流无用处，朱衣骑马是何人。
何监宫云凹
释居简（宋代）

凹处移将凸处填，悠悠填满乱山颠。是中自有从龙便，勿谓春风不偶然。
观大洪淳公送觉上人颂演为四首 其三
程俱（宋代）

回途莫守寒岩草，岩前枯木春风到。玉颜年少满头霜，花落花开不知老。
十骥咏 其五 豹花骢
卢象升（明代）

蔚也其文夺锦辉，中宵欲吼剑光飞。瑞质不随玄雾隐，凯歌声彻五花騑。
四时词拟徐陵用今体次东坡旧韵 春
李之仪（宋代）

红绿枝头自开落，薄日低云天一幕。可堪困绪尚眠蚕，未拟欢心随破萼。

宝环半脱畏侵肌，百刻萦香竟属谁。旋制称衣宫样窄，慵看架上去年衣。
下池 其一
释居简（宋代）

漾漾璇题湛镜光，团团素璧剪方方。一抔曾勺蟾蜍玉，犹带仇池翰墨香。